## Odluka o visini otpremnine za državne službenike i namještenike Ministarstva obrane i Oružanih snaga Republike Hrvatske kojima služba prestane zbog preustroja i smanjenja snaga

### NN 131/2013 (30.10.2013.), Odluka o visini otpremnine za državne službenike i namještenike Ministarstva obrane i Oružanih snaga Republike Hrvatske kojima služba prestane zbog preustroja i smanjenja snaga

MINISTARSTVO OBRANE

2864

Na temelju članka 113. stavka 5. Zakona o obrani (»Narodne novine«, br. 73/13) donosim

ODLUKU

O VISINI OTPREMNINE ZA DRŽAVNE SLUŽBENIKE I NAMJEŠTENIKE MINISTARSTVA OBRANE I ORUŽANIH SNAGA REPUBLIKE HRVATSKE KOJIMA SLUŽBA PRESTANE ZBOG PREUSTROJA ILI SMANJENJA SNAGA

I.

Državnom službeniku kojemu služba prestane istekom roka u kojem je bio stavljen na raspolaganje pripada pravo na otpremninu u visini 65% njegove prosječne mjesečne plaće isplaćene u zadnja tri mjeseca prije stavljanja na raspolaganje, za svaku godinu provedenu u službi u Ministarstvu obrane i Oružanim snagama Republike Hrvatske (u daljnjem tekstu Oružane snage).

II.

Namješteniku kojemu prestane radni odnos zbog preustroja ili smanjenja snaga pripada pravo na otpremninu u visini 65% njegove prosječne mjesečne plaće isplaćene u zadnja tri mjeseca prije prestanka radnog odnosa, za svaku godinu provedenu u službi odnosno u radnom odnosu u Ministarstvu obrane i Oružanim snagama.

III.

Državnom službeniku i namješteniku pripada i otpremnina u visini 65% njegove prosječne mjesečne plaće isplaćene u zadnja tri mjeseca prije stavljanja na raspolaganje odnosno prije prestanka radnog odnosa za svaku godinu radnog staža u državnoj službi prije stupanja na službu odnosno radni odnos u Ministarstvo obrane i Oružane snage.

IV.

Državnom službeniku i namješteniku koji je imao status djelatne vojne osobe pripada otpremnina iz točaka I., II. i III. ove Odluke i za svaku godinu službe ostvarene u tom statusu u Ministarstvu obrane odnosno Oružanim snagama.

V.

Državnom službeniku i namješteniku kojemu prestaje služba odnosno radni odnos u Ministarstvu obrane i Oružanim snagama, a koji je ispunio uvjete za stjecanje prava na starosnu mirovinu u skladu s odredbama Zakona o mirovinskom osiguranju (»Narodne novine«, br. 102/98, 127/00, 59/01, 109/01, 147/02, 117/03, 30/04, 177/04, 92/05, 43/07, 79/07, 35/08, 40/10, 121/10, 130/10 – pročišćeni tekst, 61/11, 141/11, 76/12 i 112/13), pripada pravo na otpremninu u visini tri proračunske osnovice.

VI.

Državnom službeniku i namješteniku iz ove Odluke koji ima status hrvatskog branitelja pripada i pravo na uvećanje otpremnine ovisno o vremenskom razdoblju sudjelovanja u Domovinskom ratu na način da se za svaki puni mjesec dana sudjelovanja u Domovinskom ratu priznaje pravo na uvećanje otpremnine u iznosu od 300,00 kuna neto.

VII.

Državnom službeniku i namješteniku u Oružanim snagama koji tijekom preustroja Oružanih snaga podnese pismeni zahtjev za prestanak službe odnosno radnog odnosa u roku od 15 dana od dana stavljanja na raspolaganje odnosno početka toka otkaznoga roka, pripada pravo na otpremninu u visini jedne njegove prosječne mjesečne plaće isplaćene u zadnja tri mjeseca prije prestanka službe odnosno radnog odnosa, za svaku godinu provedenu u službi u Ministarstvu obrane i Oružanim snagama.

Iznimno od stavka 1. ove točke, državnom službeniku i namješteniku u Oružanim snagama kojemu trgovačko društvo »PLETER – USLUGE« d.o.o. Zagreb ponudi zaključenje ugovora o radu u tom društvu ne pripada pravo na visinu otpremnine propisane stavkom 1. ove točke.

VIII.

Državnom službeniku i namješteniku u Oružanim snagama koji je u stanju raspolaganja u skladu s člankom 228. Zakona o službi u Oružanim snagama Republike Hrvatske (»Narodne novine«, br. 73/13), a koji podnese pismeni zahtjev za prestanak službe odnosno radnog odnosa u roku od 15 dana od dana stupanja na snagu ove Odluke, pripada pravo na otpremninu u visini 80% njegove prosječne mjesečne plaće isplaćene u zadnja tri mjeseca prije prestanka službe odnosno radnog odnosa, za svaku godinu provedenu u službi u Ministarstvu obrane i Oružanim snagama.

Osobi iz stavka 1. ove točke služba odnosno radni odnos prestaje najkasnije u roku od 30 dana od dana stupanja na snagu ove Odluke.

IX.

Državnom službeniku i namješteniku u Oružanim snagama koji je na dan stupanja na snagu Zakona o službi u Oružanim snagama Republike Hrvatske (»Narodne novine«, br. 73/13) zatečen s rasporedom na ustrojbenom mjestu djelatne vojne osobe, a koji podnese pismeni zahtjev za prestanak službe odnosno radnog odnosa u roku od 15 dana od dana stupanja na snagu ove Odluke, pripada pravo na otpremninu u visini 80% njegove prosječne mjesečne plaće isplaćene u zadnja tri mjeseca prije prestanka službe odnosno radnog odnosa, za svaku godinu provedenu u službi u Ministarstvu obrane i Oružanim snagama.

Osobe iz stavka 1. ove točke koje nisu podnijele zahtjev za prestanak službe odnosno radnog odnosa u skladu sa stavkom 1. ove točke, ostvaruju pravo na otpremninu u skladu s točkama I. – VI. ove Odluke.

Osobi iz stavka 1. ove točke služba odnosno radni odnos prestaje najkasnije u roku od 30 dana od dana stupanja na snagu ove Odluke.

X.

Državnom službeniku i namješteniku raspoređenom u Službu za gospodarenje nekretninama iz Uredbe o unutarnjem ustrojstvu Ministarstva obrane (»Narodne novine«, br. 70/01) kojemu je radno mjesto ukinuto u skladu s Pravilnikom o izmjenama i dopunama Pravilnika o unutarnjem redu Ministarstva obrane, klasa: 808-01/13-01/1, urbroj: 512-01-13-23, od 24. listopada 2013., a koji podnese pismeni zahtjev za prestanak službe odnosno radnog odnosa u roku od 15 dana od dana stavljanja na raspolaganje odnosno od počeka toka otkaznog roka, pripada pravo na otpremninu u visini 80% njegove prosječne mjesečne plaće isplaćene u zadnja tri mjeseca prije prestanka službe odnosno radnog odnosa, za svaku godinu provedenu u službi u Ministarstvu obrane i Oružanim snagama.

XI.

Iznosi za isplatu otpremnina propisani ovom Odlukom su neto-iznosi.

XII.

Državnom službeniku i namješteniku iz točaka VII. i X. ove Odluke služba odnosno radni odnos prestaje najkasnije u roku od 30 dana od dana stavljanja na raspolaganje odnosno od početka toka otkaznog roka.

XIII.

Državnom službeniku i namješteniku kojemu prestaje služba odnosno radni odnos u skladu s odredbama ove Odluke dužan je u roku od 30 dana od dana izvršnosti rješenja o prestanku službe podmiriti sve obveze prema Ministarstvu obrane.

XIV.

Danom stupanja na snagu ove Odluke prestaje važiti Odluka o visini otpremnine za državne službenike i namještenike Ministarstva obrane i Oružanih snaga Republike Hrvatske kojima služba prestane zbog preustroja ili smanjenja snaga (»Narodne novine«, br. 37/13).

XV.

Ova Odluka objavit će se u »Narodnim novinama« i stupa na snagu 1. studenoga 2013.

Klasa: 023-03/13-03/1

Urbroj: 512-01-13-615

Zagreb, 25. listopada 2013.

Ministar

Ante Kotromanović, v. r.

Odluka, NN 131/2013-2864